b'\n_START_ARTICLE_\nNika-kapina\n_START_PARAGRAPH_\nNika-kapina (m.kreik. \xe1\xbc\xa1 \xcf\x83\xcf\x84\xce\xac\xcf\x83\xce\xb9\xcf\x82 \xcf\x84\xce\xbf\xe1\xbf\xa6 \xce\x9d\xce\xaf\xce\xba\xce\xb1) tapahtui Bysantin valtakunnan p\xc3\xa4\xc3\xa4kaupungissa Konstantinopolissa tammikuussa 532. Kapinan yhteydess\xc3\xa4 suuria osia kaupungista paloi maan tasalle ja per\xc3\xa4ti 30\xc2\xa0000\xe2\x80\x9350\xc2\xa0000 ihmist\xc3\xa4 sai surmansa._NEWLINE_Antiikin Roomassa ja Bysantissa hevosurheilu oli suosittua ja vaunukilpa-ajojen katsojat olivat j\xc3\xa4rjest\xc3\xa4ytyneet niin sanottuihin sirkuspuolueisiin. Roomassa puolueita oli ollut nelj\xc3\xa4, ja ne oli nimetty suosikkijoukkueen k\xc3\xa4ytt\xc3\xa4m\xc3\xa4n v\xc3\xa4rin mukaan. 500-luvun Bysantissa oli vain j\xc3\xa4ljell\xc3\xa4 kaksi puoluetta, \xe2\x80\x9dsiniset\xe2\x80\x9d ja \xe2\x80\x9dvihre\xc3\xa4t\xe2\x80\x9d. Kummallakin puolueella oli paljon vaikutusvaltaa. Sirkuspuolueita voitaisiin verrata niin huligaaneihin kuin poliittisiin puolueisiin. Sinisten johtajat edustivat maanomistajaluokkaa ja vihreiden johto l\xc3\xa4hinn\xc3\xa4 kauppaa ja teollisuutta. _NEWLINE_Puolueiden j\xc3\xa4senill\xc3\xa4 oli muun muassa tapana huudella keisarille omia vaatimuksiaan kilpa-ajojen yhteydess\xc3\xa4. Konstantinopolin hippodromi oli tavallaan koko kaupungin olohuone. Puolueiden kannattajissa oli my\xc3\xb6s korkea-arvoisia henkil\xc3\xb6it\xc3\xa4. Esimerkiksi keisari Justinianus I oli sinisten kannattaja. Sirkuspuolueilla oli tapana mellakoida ja esimerkiksi keisari Anastasioksen aikana tapahtui per\xc3\xa4ti kymmenen mellakkaa, jotka voidaan liitt\xc3\xa4\xc3\xa4 sirkuspuolueisiin._NEWLINE_Nika-kapinan taustana oli se, ett\xc3\xa4 vuonna 531 er\xc3\xa4\xc3\xa4t sinisten ja vihreiden edustajat tuomittiin murhasta ja heid\xc3\xa4t oli tarkoitus hirtt\xc3\xa4\xc3\xa4. Muutama tuomittu p\xc3\xa4\xc3\xa4si karkaamaan 10. tammikuuta 532. He pakenivat kirkkoon, jonka ymp\xc3\xa4rille ker\xc3\xa4\xc3\xa4ntyi kiihtynyt ihmisjoukko. Keisari Justinianus neuvotteli juuri rauhasta persialaisten kanssa ja nyt p\xc3\xa4\xc3\xa4kaupungissa oli samalla syntynyt mahdollinen kriisi. Kansa oli my\xc3\xb6s raivoissaan korkeasta verotuksesta. Rauhoittaakseen tilannetta Justinianus julisti kilpa-ajot pidett\xc3\xa4v\xc3\xa4ksi 13. tammikuuta ja perui tuomiot._NEWLINE_Kilpa-ajot pidettiin niin kuin oli luvattu. Aluksi ihmiset vain huusivat erilaisia solvauksia Justinianusta kohtaan, mutta p\xc3\xa4iv\xc3\xa4n lopulla katsojat alkoivat huutaa \xe2\x80\x9dNika!\xe2\x80\x9d (suom. \xe2\x80\x9dVoitto!\xe2\x80\x9d) tavanomaisten \xe2\x80\x9dvihre\xc3\xa4\xe2\x80\x9d ja \xe2\x80\x9dsininen\xe2\x80\x9d-huutojen sijaan. T\xc3\xa4m\xc3\xa4n j\xc3\xa4lkeen alkoi yleinen mellakka. Ihmismassat yrittiv\xc3\xa4t hy\xc3\xb6k\xc3\xa4t\xc3\xa4 keisarillista palatsia vastaan, mutta eiv\xc3\xa4t onnistuneet. Seuraavien p\xc3\xa4ivien ajan palatsi oli k\xc3\xa4yt\xc3\xa4nn\xc3\xb6ss\xc3\xa4 piiritettyn\xc3\xa4._NEWLINE_Er\xc3\xa4\xc3\xa4t senaattorit n\xc3\xa4kiv\xc3\xa4t nyt tilaisuutensa p\xc3\xa4\xc3\xa4st\xc3\xa4 eroon Justinianuksesta, jota pidettiin nousukkaana. Senaatin tukemana mellakoitsijat vaativat, ett\xc3\xa4 Justinianus erottaisi kansan erityisesti vihaamia virkamiehi\xc3\xa4. N\xc3\xa4m\xc3\xa4 olivat verotuksesta vastaava prefekti Johannes Kappadokialainen ja lains\xc3\xa4\xc3\xa4d\xc3\xa4nn\xc3\xb6n uudelleenkirjoittamisesta vastaava kvestori Tribonianus. Lopulta he julistivat uudeksi keisariksi Hypatiuksen, joka oli entisen keisari Anastasiuksen veljenpoika._NEWLINE_Justinianus oli jo valmis pakenemaan p\xc3\xa4\xc3\xa4kaupungista, mutta keisarinna Theodora sai h\xc3\xa4net pysym\xc3\xa4\xc3\xa4n kaupungissa. T\xc3\xa4m\xc3\xa4n j\xc3\xa4lkeen Justinianus m\xc3\xa4\xc3\xa4r\xc3\xa4si kenraalinsa Belisariuksen ja kamariherra Narseksen kukistamaan kapinan. Kapinalliset saatiin kootuksi Hippodromiin, jossa heist\xc3\xa4 teloitettiin arviolta 30\xc2\xa0000. My\xc3\xb6s kapinalliset senaattorit ja Hypatius teloitettiin.'